Man deur polisiekar doodgeryArgieffoto: SAPS Die onafhanklike polisie-ondersoekdirektoraat (Opod) ondersoek ŉ voorval waarin ŉ 44-jarige man oor die naweek in die Vrystaat glo opsetlik deur ŉ polisiebeampte in ŉ polisievoertuig doodgery is. Robbie Raburabu, waarnemende nasionale woordvoerder van Opod, het aan Maroela Media gesê die voorval het Saterdag in die Makwane-nedersetting in Qwaqwa plaasgevind. “Beamptes van die plaaslike polisiestasie is ontbied deur ŉ vrou wat ŉ klag van huishoudelike geweld aangemeld het. Die beamptes het die klaagster na haar kêrel se huis vergesel om haar kind te gaan haal, wat glo deur die kêrel gevat is,” het Raburabu gesê. Die kind is by die man se huis opgelaai, maar die man het die polisie probeer verhoed om weg te ry deur voor die polisievoertuig te staan. “Die bestuurder het na bewering oor die man gery. Hy is op slag dood.” Opod ondersoek ŉ saak van strafbare manslag teen die beamptes wat betrokke was.